
Jautājums Nr.1 
Vēlamies precizēt, ka mūsu jautājums nebija par nepieciešamību izmantot dažādu tilpumu iepakojumus. Ir saprotams, ka dažādām slimnīcas struktūrvienībām var būt nepieciešami gan 750–1000 ml flakoni, gan 4–6 litru kannas.
Tomēr no Jūsu atbildes nav saprotams, kāpēc šī vajadzība tiek risināta, veidojot divas atsevišķas iepirkuma daļas.
Salīdzinot 17. un 25. iepirkuma daļu, secināms, ka tehniskās prasības dezinfekcijas līdzeklim ir identiskas. Vienīgā atšķirība ir tā, ka 25. daļā papildus paredzēts piedāvāt 4–6 litru iepakojumu.
Līdz ar to lūdzam paskaidrot, kāpēc nav paredzēta viena iepirkuma daļa, kurā vienam un tam pašam produktam tiek prasīti abi iepakojuma veidi (750–1000 ml flakons un 4–6 l kanna), nevis divas atsevišķas iepirkuma daļas ar identiskām tehniskajām prasībām.
Šāds risinājums ļautu Pasūtītājam iegādāties vienu un to pašu produktu dažādos iepakojumos, vienlaikus samazinot administratīvo slogu gan Pasūtītājam, gan pretendentiem.
Lūdzam arī paskaidrot, kā divu identisku iepirkuma daļu izveidošana, kuras atšķiras tikai ar iepakojuma lielumu, veicina konkurenci vai nodrošina saimnieciski izdevīgāku iepirkuma rezultātu salīdzinājumā ar vienu iepirkuma daļu, kurā paredzēti abi iepakojuma veidi.

Atbilde nr.1
PIL mērķis ir nodrošināt brīvu konkurenci. Tirgū ir piegādātāji, kuru piedāvājumā konkrētais līdzeklis ir pieejams tikai mazos flakonos, tāpēc apvienojot abas prasības vienā daļā, tiktu nepamatoti sašaurināts pretendentu loks un izslēgti tie tirgus dalībnieki, kuri nespēj nodrošināt abus iepakojuma veidus reizē. Savukārt 25.daļā norādīti abi tilpumi, jo lielo kannu līdzekli nedrīkst liet citu firmu mazos flakonos, jo tāda situācija varētu gadīties, ja tilpumi katrs būtu savā daļā izdalīti, ja 17.daļā uzvar cits pretendents un 25.daļā cits, tāpēc tiem pretendentiem, kuri spēj nodrošināt kannu iepakojumus ir jābūt arī flakonu iepakojumiem. Daļu saglabāšana veicina konkurenci un nodrošina saimnieciski izdevīgāko rezultātu.

Jautājums Nr.2 

 Ja Jūs piekrītat, ka EN 13704 ir sporicīdās iedarbības suspensijas testa standarts, kas nav specifiski paredzēts medicīnas nozarei, savukārt EN 16615 neattiecas uz sporicīdās iedarbības novērtēšanu, lūdzu izņemt šīs prasības no tehniskās specifikācijas attiecībā uz sporicīdu iedarbību.
Par Jūsu rakstīto “Vienlaikus Pasūtītāja mērķis ir nodrošināt, ka piedāvātais dezinfekcijas līdzeklis apliecina sporicīdu iedarbību pret Clostridioides difficile sporām, nevis noteikt konkrētu testēšanas metodi, kas nepamatoti ierobežotu konkurenci.”
Eksistē tāds EN 14885 Ķīmiskie dezinfekcijas un antiseptiskie līdzekļi. Eiropas standartu piemērošana ķīmiskajiem dezinfekcijas un antiseptiskajiem līdzekļiem. Tas ir tā saucamais "jumta standarts", kurš nosaka, ka virsmu dezinfekcijas līdzekļiem paredzēti gan Phase 2 Step 1, gan Phase 2 Step 2 testi. Nav pamata teikt, ka EN standartos apskatītas testa metodes nepamatoti ierobežotu konkurenci. Jo tādā gadījumā var teikt, ka jebkurš tehniskajā specifikācijā vai šajā sarakstē pieminētais standarts ir konkurenci ierobežojošs. 
Par Jūsu rakstīto “Attiecībā uz priekšlikumu kā obligātu prasību iekļaut EN 17846 un EN 16777, Pasūtītājs tam nepiekrīt. Slimnīcā dezinfekcijas salvetes nav paredzētas virsmu mazgāšanai vai redzamu organisku netīrumu noņemšanai. Atbilstoši infekciju profilakses un kontroles principiem virsmas, kas ir redzami piesārņotas, pirms dezinfekcijas tiek mehāniski attīrītas. Līdz ar to Pasūtītāja vajadzībām ir būtiski pierādīt dezinfekcijas līdzekļa mikrobioloģisko efektivitāti, bet nav nepieciešams noteikt obligātu prasību pēc virsmas testa, kas vienlaikus novērtē mehāniskās noslaucīšanas efektu.”
Mūsu ieskatā šo standartu mērķis nav novērtēt dezinfekcijas līdzekļa tīrīšanas spēju vai organisko netīrumu noņemšanu. EN 17846(sporicīdās aktivitātes novērtēšanai) un EN 16777 (virucīdās aktivitātes novērtēšanai) ir 2. fāzes, 2. soļa virsmas testi, kuru mērķis ir novērtēt dezinfekcijas līdzekļa efektivitāti uz neporainām virsmām praktiskiem lietošanas apstākļiem pietuvinātā testēšanas modelī.
Tas, ka testa metodē paredzēta standartizēta mehāniska noslaucīšana, nenozīmē, ka tiek vērtēta virsmas mazgāšana vai organisko netīrumu noņemšana. Tieši pretēji — mehāniskā kustība ir neatņemama dezinfekcijas salvešu un impregnētu drānu lietošanas sastāvdaļa ikdienas praksē.
Savukārt EN 17126 un EN 14476 (arī attiecīgi sporicīdās un virucīdās aktivitātes novērtēšanai) ir 2. fāzes, 1. soļa suspensijas testi, kas apliecina mikrobioloģisko efektivitāti laboratorijas apstākļos, bet nenovērtē produkta darbību uz virsmām reālistiskos lietošanas apstākļos.
Līdz ar to EN 17126 un EN 17846, kā arī EN 14476 un EN 16777 nav savstarpēji aizvietojoši standarti, bet gan papildina viens otru, izvērtējot produkta efektivitāti dažādos testēšanas līmeņos.
Ņemot vērā, ka iepirkuma priekšmets ir dezinfekcijas līdzekļi un dezinfekcijas salvetes medicīnisko virsmu apstrādei, lūdzam vēlreiz izvērtēt iespēju tehniskajā specifikācijāiekļaut arī EN 17846 un EN 16777, jo tie sniedz papildu pierādījumus par produkta efektivitāti tieši tādos lietošanas apstākļos, kādos tas tiek izmantots ārstniecības iestādēs.
Par Jūsu rakstīto “Tāpat Pasūtītājs neparedz kā obligātu prasību iekļaut EN 14476 un EN 16777, jo tehniskajā specifikācijā jau ir noteiktas prasības attiecībā uz virucīdo iedarbību pret konkrētiem klīniski nozīmīgiem vīrusiem. Papildu prasību noteikšana attiecībā uz konkrētām testēšanas metodēm nepamatoti sašaurinātu konkurenci, nesniedzot būtisku papildu ieguvumu Pasūtītāja vajadzībām”.
EN 14476 neparedz papildu virucīdās iedarbības prasības, bet nosaka vienotu Eiropas testēšanas metodiku virucīdās efektivitātes pierādīšanai. Līdz ar to šī standarta iekļaušana nemaina prasīto iedarbības spektru, bet nodrošina, ka visu pretendentu piedāvātā virucīdā efektivitāte tiek novērtēta pēc vienādiem kritērijiem.
Atbilde Nr. 2 
Pasūtītāja mērķis ir pārliecināties par līdzekļa efektivitāti pret konkrētiem patogēniem, nepārslogojot pretendentus ar papildu virsmu testiem (EN 17846, EN 16777). Slimnīcas protokolos paredzēta virsmu mehāniska tīrīšana pirms dezinfekcijas. Papildu virsmas testu noteikšana kā obligāta sašaurinātu konkurenci un radītu nepamatotu finansiālu/administratīvu slogu, jo mikrobioloģisko efektivitāti jau droši pierāda suspensijas testi.
Jautājums Nr.3 
Lūdzam paskaidrot, kādēļ Pasūtītājs attiecībā uz baktericīdo, levurocīdo, mikobaktericīdo un sporicīdo iedarbību pieprasa atbilstību konkrētiem Eiropas standartiem (EN 13727, EN 13624, EN 14348, EN 17126), savukārt attiecībā uz virucīdo iedarbību nav noteikta prasība pēc atbilstošiem Eiropas standartiem (EN 14476, EN 16777).
Lūdzam paskaidrot, kā tiks nodrošināta vienlīdzīga un objektīva piedāvājumu salīdzināšana, ja tehniskajā specifikācijā nav noteikta vienota Eiropas testēšanas metodika virucīdās iedarbības pierādīšanai. Vai par pietiekamu tiks uzskatīti arī testi, kas veikti saskaņā ar citām metodikām, piemēram, ASTM, AOAC, GOST vai citiem nacionālajiem standartiem? Ja nē, lūdzam norādīt, pēc kāda Eiropas standarta virucīdā iedarbība ir jāpierāda.

Atbilde Nr.3 
Pasūtītājs ir skaidri noteicis prasīto iedarbības spektru un efektivitāti. Lai nodrošinātu objektīvu vērtēšanu, tiks vērtēti akreditētu laboratoriju pārskati, kas veikti saskaņā ar Eiropas standartiem (piem., EN 14476, EN 16777) vai citām starptautiski atzītām un līdzvērtīgām metodikām, kas sniedz zinātniski pamatotu pierādījumu par atbilstību.
Jautājums Nr.4 
Ņemot vērā Jūsu norādīto mērķi iegādāties vienu dezinfekcijas līdzekli, kas piemērots gan medicīnisko ierīču, gan citu veselības aprūpes vidē esošu virsmu un aprīkojuma dezinfekcijai, lūdzam precizēt normatīvo prasību piemērošanu.
MDR (Regula (ES) 2017/745) un BPR (Regula (ES) Nr. 528/2012) piemērošana ir atkarīga no produkta ražotāja noteiktā paredzētā lietojuma un produkta juridiskā statusa, nevis tikai no tā, ka produkts tiek izmantots ārstniecības iestādē.
Produkti, kas ir īpaši paredzēti medicīnisko ierīču tīrīšanai, dezinfekcijai vai sterilizācijai, noteiktos gadījumos ietilpst MDR tvērumā un tiek marķēti ar CE zīmi. Savukārt dezinfekcijas līdzekļi, kas paredzēti veselības aprūpes vidē esošu virsmu un aprīkojuma dezinfekcijai un neietilpst MDR tvērumā, ir regulējami saskaņā ar BPR un, attiecīgā gadījumā, autorizējami kā biocīdie produkti.
Tādēļ lūdzam precizēt:
 Vai Pasūtītājs pieprasa, lai piedāvātais dezinfekcijas līdzeklis pats būtu MDR izpratnē medicīniskā ierīce, kas īpaši paredzēta medicīnisko ierīču dezinfekcijai un kurai nepieciešams CE marķējums?
2. Vai arī Pasūtītāja faktiskā prasība ir viens dezinfekcijas līdzeklis, kas piemērots gan medicīnisko ierīču, gan citu veselības aprūpes vidē esošu virsmu un aprīkojuma dezinfekcijai, neatkarīgi no tā, vai tas normatīvi klasificējams kā medicīniskā ierīce vai biocīds?
Ja ir paredzēts otrais variants, lūdzam paskaidrot, kādēļ iepirkumā būtu izslēdzams BPR prasībām atbilstoši autorizēts biocīds, kura paredzētais lietojums ietver prasīto veselības aprūpes virsmu un aprīkojuma dezinfekciju.
Mūsuprāt, BPR autorizācija nav alternatīvs vai "zemāks" atbilstības apliecinājums MDR CE marķējumam. Tie ir divi atšķirīgi ES regulējuma režīmi, kas piemērojami atkarībā no konkrētā produkta juridiskā statusa un paredzētā lietojuma.
Tādēļ lūdzam vai nu apstiprināt, ka iepirkumā ir pieļaujami arī atbilstoši autorizēti BPR biocīdi, vai norādīt konkrētu normatīvo un tehnisko pamatojumu, kādēļ Pasūtītājs pieprasa tieši MDR medicīnisko ierīci un izslēdz BPR regulējumam atbilstošus produktus.
Atbilde Nr.4  
Pasūtītāja specifiskā vajadzība ir iegādāties līdzekli tieši medicīnisko ierīču dezinfekcijai. ES tiesiskais regulējums nosaka, ka produktiem, kas paredzēti medicīnisko ierīču dezinfekcijai, obligāti jāatbilst MDR (Regula 2017/745) un jābūt CE marķējumam. Biocīdie līdzekļi (BPR) ir paredzēti vispārējām vides virsmām un neaizstāj medicīnisko ierīču saderības un drošības prasības.
Jautājums Nr. 5 
Tehniskās specifikācijas 11.6. punktā noteikta prasība:
“Baktericīda EN 13697 (ieskaitot tuberkulozi), pretvīrusu (ieskaitot HBV, HCV, HIV, norovīrusu, herpes vīrusu) un pretsēnīšu (C. albicans) iedarbība (testēts atbilstoši EN 14348; EN 14476).”
Vēršam uzmanību, ka EN 13697 nav standarts, kas paredzēts dezinfekcijas līdzekļu efektivitātes novērtēšanai medicīnas jomā. EN 13697 ir kvantitatīvs neporainu virsmu tests bez mehāniskas iedarbības, kas paredzēts ķīmisko dezinfekcijas līdzekļu baktericīdās un/vai fungicīdās/levuricīdās aktivitātes novērtēšanai pārtikas, rūpniecības, sadzīves un institucionālajā vidē.
Lūdzam grozīt 11.6. punkta prasību, svītrojot EN 13697, lai tehniskā specifikācija būtu atbilstoša produkta paredzētajam lietojumam medicīnas jomā un nepamatoti neierobežotu potenciālo pretendentu loku.
Atbilde Nr.5
Tiks veikti grozījumi Tehniskajā specifikācijā. Tiks svītrota prasība Baktericīda EN 13697. 


